section_heading: Radnja
paragraph_text: FBI se sastaje s Adrianom i zaprijeti joj s 25 godina zatvora zbog ometanja istrage. Adriana ih uspijeva nagovoriti da razgovara s Christopherom kako bi ga pokušala nagovoriti na suradnju i da im FBI pomogne da se odsele. Saznavši da je ona doušnica FBI-a, Christopher je udari i umalo je zadavi do smrti. Nakon što se smirio, razgovaraju i čini se kako se on slaže s prijedlogom da se odsele. Kaže joj da je voli i da odlazi kupiti cigarete; međutim, na benzinskoj postaji Christopher se predomisli nakon što ugleda raščupanog čovjeka i njegovu obitelj kako ulaze u stari, razdrmani automobil i odlaze. Adriana kasnije prima poziv od Tonyja koji joj kaže da se Christopher pokušao ubiti te da Silvio dolazi po nju kako bi je pokupio i odveo u bolnicu. U Silviovu automobilu, gledajući šumu, Adriana sanjari o bijegu i počne plakati zbog svega što se dogodilo. Primijetivši njezinu tugu, Silvio je uvjerava da je Christopher dobro te da će sve biti u redu. Postaje očito da je priča o Christopherovu pokušaju samoubojstva bila laž jer Silvio skreće u duboku šumu. Ona pokuša pobjeći nakon što se auto zaustavilo, ali Silvio se nalazi odmah iza nje. Dok Adriana očajno pokušava otpuzati u šumu, Silvio izvlači pištolj i ustrijeli je dva puta.